Izvor: Promo

Redatelj i ekipa koja je radila na filmu Gazda naišla je na probleme prilikom projekcije filma, koje postupno rješavaju. Sad rade i na knjizi.

Film Gazda rađen je u otežanim uvjetima tri godine. Priča je to o ocu redatelja Darija Juričana koji je 40 godina radio u Konzumu, dijelu najveće korporacije u Hrvatskoj. Film je na svojoj testnoj projekciji na Motovun film festivalu izuzetno dobro primljen i izazvao je veliki medijski odjek.

Film Gazda dobio je potporu HAVC-a i Zaklade Kultura nova. Ali to nije bilo dovoljno da se film dovrši, pa je pokrenuta crowdfunding kampanja, čiji je prvotni cilj od 3000 $ dostignut već u dva i pol dana. Film je do ovog trenutka sponzoriralo 140 ljudi, a novi cilj je 6000 $.

Jedan kinoprikazivač u Hrvatskoj odbio je prikazivanje filma, i anticipirajući to, Gazda ekipa je počela stvarati kino fond za mjesta koja nemaju kino.

Na ovoj web adresi objavljena je prijavnica na kojoj se mjesta bez kina mogu prijaviti za projekciju filma Gazda. Film će ići u vlastitoj distribuciji te preko neovisne kinomreže. Dosadašnji odličan odaziv i potpora koju je film dobio ponukalo je ekipu filma da izda i knjigu Gazda, koja će biti komplementarna s filmom. Ekipa filma smatra da upute kako se postaje Gazda u Hrvatskoj moraju u tiskanom obliku biti javno dostupne. 1000 $ je dovoljno za troškove tiska za njeno prvo izdanje. Kad knjiga izađe, svim knjižnicama u Zagrebu dati će se besplatan primjerak, a raditi će se na tome da knjigu besplatno dobiju i sve knjižnice u Hrvatskoj.

Crowdfunding kampanja za projekt Gazda (film, kinofond, knjiga) istječe u srijedu, 28. 9. 2016. u devet ujutro. Dotad svi imaju priliku sponzorirati projekt, a svako sponzorstvo se nagrađuje.

Premijera filma bit će u utorak, 4. 10. 2016. u 19,30 u zagrebačkom kinu Europa. Film je, za razliku od testne projekcije, veći za cijelo jedno poglavlje i dulji desetak minuta.

Gospodinu Ivici Todoriću je, kako je redatelj i najavio, prvome upućen poziv za premijeru filma, stoji u priopćenju.

N1 pratite putem aplikacija za Android | iPhone/iPad | Windows| i društvenih mreža Twitter|Facebook | Instagram.